CELEX: 32013R0207
Language: da
Date: 2013-03-11 00:00:00
Title: Kommissionens gennemførelsesforordning (EU) nr. 207/2013 af 11. marts 2013 om fravigelse af Rådets forordning (EF) nr. 73/2009 hvad angår fristen for ændring af beslutningen om særlig støtte for 2013 og af Kommissionens forordning (EF) nr. 1120/2009 hvad angår meddelelsen af en sådan ændring

12.3.2013   
            
            
               DA
            
            
               Den Europæiske Unions Tidende
            
            
               L 68/14
            
         KOMMISSIONENS GENNEMFØRELSESFORORDNING (EU) Nr. 207/2013
   af 11. marts 2013
   om fravigelse af Rådets forordning (EF) nr. 73/2009 hvad angår fristen for ændring af beslutningen om særlig støtte for 2013 og af Kommissionens forordning (EF) nr. 1120/2009 hvad angår meddelelsen af en sådan ændring
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (1), særlig artikel 142, litra c) og r), og
   ud fra følgende betragtninger:
   
               (1)
            
            
               I henhold til artikel 68, stk. 8, i forordning (EF) nr. 73/2009 kan de medlemsstater, der har truffet beslutningen i nævnte forordnings artikel 69, stk. 1, senest den 1. september 2012 ændre denne og beslutte, at de med virkning fra 2013 vil ændre beløbene til finansiering af den særlige støtte omhandlet i forordningens artikel 68, stk. 1, eller bringe anvendelsen af støtten til ophør.
            
         
               (2)
            
            
               Som konsekvens af de stadigt stigende foderpriser, som skyldes de ugunstige klimaforhold, der i 2012 ramte nogle af de største kornproducenter både i Unionen og på verdensplan, er den økonomiske situation for medlemsstaternes landbrugsbedrifter forværret, især i mælke-, oksekøds-, fåre- og gedesektoren. Disse sektorer havde ved udgangen af 2012 alvorlige økonomiske problemer, fordi foderpriserne udgør en væsentlig del af deres produktionsomkostninger. Der er opstået en nødsituation, hvor der er en reel risiko for, at aktiviteterne vil blive bremset eller helt indstillet, hvilket i sidste ende kan føre til, at produktionen i disse sektorer reduceres eller helt opgives. Den nuværende situation kunne ikke forudses på det tidspunkt, hvor beslutningen om støtte for 2013 i henhold til artikel 68, stk. 8, i forordning (EF) nr. 73/2009 stadig kunne ændres.
            
         
               (3)
            
            
               Den særlige støtte, der er fastlagt i nævnte forordnings artikel 68, stk. 1, forekommer at være et velegnet redskab til at håndtere en sådan situation, idet støtten ydes til bedrifter, hvis eksistens er truet. For at kunne håndtere den forværrede situation, som landbrugere i mælke-, oksekøds-, fåre- og gedesektoren befinder sig i, og for at undgå alvorlige praktiske og specifikke problemer i forbindelse med omstilling til andre landbrugsaktiviteter eller overdragelse af bedrifter, bør medlemsstaterne have mulighed for inden for en ny frist at ændre de beslutninger, der er truffet for 2013.
            
         
               (4)
            
            
               Den frist for meddelelse af en sådan ændring, som er fastsat i artikel 50, stk. 3, i Kommissionens forordning (EF) nr. 1120/2009 af 29. oktober 2009 om gennemførelsesbestemmelser til enkeltbetalingsordningen i afsnit III i Rådets forordning (EF) nr. 73/2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere (2), bør af samme årsager forlænges.
            
         
               (5)
            
            
               Forordning (EF) nr. 73/2009 og forordning (EF) nr. 1120/2009 bør derfor fraviges.
            
         
               (6)
            
            
               Eftersom fravigelsen vedrører 2013, bør denne forordning træde i kraft på dagen for offentliggørelsen i Den Europæiske Unions Tidende.
            
         
               (7)
            
            
               Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger —
            
         VEDTAGET DENNE FORORDNING:
   Artikel 1
   Fravigelse af forordning (EF) nr. 73/2009
   Uanset artikel 68, stk. 8, i forordning (EF) nr. 73/2009 kan medlemsstaterne inden den 22. marts 2013 ændre den beslutning om særlig støtte, der er truffet i henhold til artikel 69, stk. 1, i nævnte forordning hvad angår mælke-, oksekøds- og/eller fåre- og gedesektoren med virkning fra 2013.
   Artikel 2
   Fravigelse af forordning (EF) nr. 1120/2009
   Uanset artikel 50, stk. 3, første afsnit, i forordning (EF) nr. 1120/2009 skal medlemsstaterne senest den 22. marts 2013 underrette Kommissionen om de særlige støtteforanstaltninger, de agter at anvende i mælke-, oksekøds- og/eller fåre- og gedesektoren.
   Artikel 3
   Ikrafttræden
   Denne forordning træder i kraft på dagen for offentliggørelsen i Den Europæiske Unions Tidende.
   
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. marts 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 30 af 31.1.2009, s. 16.
   
      (2)  EUT L 316 af 2.12.2009, s. 1.